b"\n_START_ARTICLE_\nImatge (arts visuals)\n_START_PARAGRAPH_\nUna imatge \xc3\xa9s un producte que estableix un vincle de semblan\xc3\xa7a amb la realitat. La imatge pot mantenir una relaci\xc3\xb3 de semblan\xc3\xa7a directa amb el seu model o per contra establir una relaci\xc3\xb3 simb\xc3\xb2lica. Per a la semiologia o semi\xc3\xb2tica, que ha desenvolupat tot un camp de semi\xc3\xb2tica visual, la imatge \xc3\xa9s concebuda com produ\xc3\xafda per un llenguatge espec\xc3\xadfic.\n_START_SECTION_\nEtimologia\n_START_PARAGRAPH_\nLa paraula imatge ve del llat\xc3\xad imago, que designava les m\xc3\xa0scares mortu\xc3\xb2ries, i en catal\xc3\xa0 t\xc3\xa9 el plural imatges o im\xc3\xa0tgens._NEWLINE_Per tant, una imatge es podria definir com una representaci\xc3\xb3 que manifesta l'aparen\xc3\xa7a d'una cosa. Normalment, el concepte d'imatge correspon al de l'aparen\xc3\xa7a visual, per\xc3\xb2 podria correspondre tamb\xc3\xa9 al d'imatges auditives, olfactives o t\xc3\xa0ctils.\n_START_SECTION_\nGraus d'iconicitat\n_START_PARAGRAPH_\nLa iconicitat \xc3\xa9s el grau de semblan\xc3\xa7a que t\xc3\xa9 una imatge respecte la realitat, la proximitat que t\xc3\xa9 respecte el referent. Per tant, una imatge \xc3\xa9s m\xc3\xa9s ic\xc3\xb2nica com m\xc3\xa9s s'assembli a la realitat. Hi ha una classificaci\xc3\xb3  per nivells que mesura aquesta iconicitat. Va des de l'objecte en si mateix fins a la representaci\xc3\xb3 no figurativa, que \xc3\xa9s el que s'allunya m\xc3\xa9s de la realitat, l'abstracci\xc3\xb3."